 የአዲስ አበባ ገቢዎች ባለሥልጣን ወደ ፌዴራል ከተዛወረ በኋላ አቅሙ ማደጉ ተገለጸ
በአዲስ አበባ ከተማ አስተዳደር ሥር የነበረው ገቢዎች ባለሥልጣን በውክልና ወደ ፌዴራል መንግሥት ከተዛወረ በኋላ ገቢ የመሰብሰብ አቅም እያደገ መምጣቱ ተመለከተ፡፡ በአዲስ አበባ ከተማ አስተዳደር ፋይናንስና ኢኮኖሚ ልማት ቢሮ ይተዳደር የነበው የአዲስ አበባ ገቢዎች ቢሮ፣ በ2003 ዓ.ም. በኢትዮጵያ ጉምሩክና ገቢዎች ባለሥልጣን ሥር እንዲዋቀር መደረጉ ይታወሳል፡፡ የአዲስ አበባ ከተማ ኢኮኖሚ ክላስተር አስተባባሪና የንግድ ቢሮ ኃላፊ አቶ ርስቱ ይርዳ ሐምሌ 4 ቀን 2008 ዓ.ም. የ2009 በጀት ዓመት ገቢ የመሰብሰብ ዕቅድ አስመልክተው ከገቢዎች ባለሥልጣን ምክትል ዋና ዳይሬክተር ወይዘሮ ነፃነት አበራ ጋር በጋራ በሰጡት ጋዜጣዊ መግለጫ፣ የከተማው ገቢዎች ባለሥልጣን ወደ ፌዴራል ከተዛወረ ጀምሮ ገቢ የመሰብሰብ አቅም አድጓል ብለዋል፡፡ አዲስ አበባ የፌዴራል መንግሥት መቀመጫ በመሆኗ ሥራው በጥምር ቢሠራ የተሻለ ለውጥ ይመጣል ተብሎ ወደ ፌዴራል እንዲሄድ መደረጉን አቶ ርስቱ አስታውሰው፣ በዚህም ከጊዜ ወደ ጊዜ የከተማው ገቢ ከመጨመሩም በላይ የተለያዩ የታክስ ሪፎርም ሥራዎች በመከናወናቸው ለውጥ እየታየ እንደሆነ ገልጸዋል፡፡ በ2003 ዓ.ም. ከአዲስ አበባ ከተማ አስተዳደር የተሰበሰበው ገቢ አምስት ቢሊዮን ብር ነበር፡፡ በ2007 ዓ.ም. የመሰብሰብ አቅም 16 ቢሊዮን የደረሰ ሲሆን፣ በ2008 ዓ.ም. ደግሞ 21 ቢሊዮን ብር ደርሷል፡፡ ከዚህ በመነሳት በቀጣይ ከተማው ከሚያመነጨው ኢኮኖሚ የሚሰበሰበው ገቢ በየዓመቱ ከዚህ በላይ በጥልቀት በመሄድ በቀጣዩ 2009 በጀት ዓመት 26 ቢሊዮን ብር ለመሰብሰብ ታቅዷል፡፡ የኢትዮጵያ ገቢዎችና ጉምሩክ ባለሥልጣን የአዲስ አበባ ታክስ ፕሮግራምና ልማት ዘርፍ ምክትል ዋና ዳይሬክተር ወይዘሮ ነፃነት አበራ፣ ‹‹የአዲስ አበባ ገቢዎች ባለሥልጣን ወደ ፌዴራል የተዛወረው በፖለቲካ አመራሮች ደረጃ በተሰጠ ውሳኔ ነው፡፡ አዲስ አበባ ከተማ ለፌዴራል የቀረበና በፌዴራል ደረጃ የወጡ ሕጎች የሚፈጸሙበት ከተማ ነው፡፡ ገቢ ከማስተዳደር አንጻር በፌዴራል ሥር ቢተዳደር ጠቀሜታ እንዳለው በመታመኑ ይህ ውሳኔ ተሰጥቷል፤›› ብለዋል፡፡ ከገቢ ዕድገት በተጨማሪ በታክስ አስተዳደር ረገድ ለውጥ መምጣቱን ወይዘሮ ነፃነት ተናግረዋል፡፡ ‹‹በአሥር ክፍላተ ከተሞች ተወስኖ የቆየው የገቢ ሰብሳቢ ማዕከላት በ116 ወረዳዎችም እንዲስፋፉ ተደርጓል፡፡ በመርካቶም እንዲሁ ሁለት ቅርንጫፎችና ስምንት የገቢ ሰብሳቢ ማዕከላት ተቋቁመዋል፤›› በማለትም አክለዋል፡፡ ሁለቱ ከፍተኛ ባለሥልጣናት በሰጡት መግለጫ የ2009 ዓ.ም. ገቢ የሚሰበሰበው ከሐምሌ 1 ቀን 2009 ዓ.ም. ጀምሮ ባሉት አራት ወራት በመሆኑ፣ ግብር ከፋዩ ሳይዘናጋ በወቅቱ ግብሩን እንዲከፍል ጥሪ አስተላልፈዋል፡፡